"ไมโคร อินชัวรันส์” หัวหมู่ทะลวงฟันลูกค้ารายย่อย
ความพยายามในการผลักดันให้คนไทยเข้าถึงการทำประกันภัยได้มากที่สุด ถือเป็นกลยุทธ์ส่วนหนึ่งที่สำคัญของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่ยังคงตั้งเป้าทำมาอย่างต่อเนื่อง
14 ก.พ. 2556

ความพยายามในการผลักดันให้คนไทยเข้าถึงการทำประกันภัยได้มากที่สุด ถือเป็นกลยุทธ์ส่วนหนึ่งที่สำคัญของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่ยังคงตั้งเป้าทำมาอย่างต่อเนื่อง 
แผนที่สำคัญในปีนี้ คือ การใช้แบบประกัน “ไมโคร อินชัวรันส์” เป็นหัวหอกในการให้ประชาชนมีประกันภัยไว้ในครอบครองให้มากที่สุด เนื่องจากเป็นแบบประกันที่มีค่าเบี้ยไม่แพง เงื่อนไขความคุ้มครองไม่สลับซับซ้อน ที่สำคัญต้องมีจุดขายที่ประชาชนสามารถหาซื้อได้ง่ายและขายได้คล่อง
อีกทั้งระดับราคาของการซื้อการซื้อกรมธรรม์เพื่อคุ้มครองหากเกิดอุบัติเหตุนั้นถือว่าต่ำมาก โดยกรมธรรม์ของกลุ่มสยามซิตี้ประกันภัย ที่ออกมาขายเพียง 199 บาท ให้การคุ้มครองสูงถึง 1 แสนบาท หากเสียชีวิต และคุ้มครอง 5 หมื่นบาท หากพิการ หรือทุพลภาพ แต่ไม่คุ้มครองรถจักรยานยนต์ถือว่าฮอตฮิตในด้านราคาและรูปแบบการนำเสนอ
ล่าสุดถือเป็นจุดเริ่มต้นที่ดี ภายใต้การผลักดันของ คปภ. ที่เกิดความร่วมมือทางธุรกิจระหว่างบริษัทประกันและบริษัทเคาน์ เตอร์เซอร์วิส ที่จะมีการนำแบบประกันไมโคร อินชัวรันส์ ของ 5 บริษัทประกัน ประกอบด้วย เมืองไทยประกันภัย เมืองไทยประกันชีวิต กรุงเทพประกันภัย อลิอันซ์ ซี.พี.ประกันภัย และประกันภัยไทยวิวัฒน์ เปิดขายเบี้ยประกันผ่านร้านสะดวกซื้อ เซเว่นอีเลฟเว่น ทั้ง 6,800 สาขา ซึ่งจะทำให้ประชาชนรายย่อยสามารถเข้าถึงประกันได้ง่ายขึ้น 
ประเวช องอาจสิทธิกุล เลขาธิการ (คปภ.) กล่าวว่า คปภ.ต้องการให้ประชาชนเข้าถึงไมโคร อินชัวรันส์ได้มากที่สุด เพื่อให้สวัสดิการของประชาชนดีขึ้น ซึ่งธุรกิจประกันภัยเองไม่สามารถใช้ไมโคร อินชัวรันส์เป็นตัวที่สร้างรายได้หลักให้กับบริษัทอยู่แล้ว แต่เป็นเรื่องของการตอบแทนสังคมมากกว่าเรื่องผลกำไร 
“คปภ.จะผลักดันให้มีแบบประกันไมโคร อินชัวรันส์ เข้าสู่ตลาดมากๆ และใช้เป็นโครงสร้างหลักในไทยและขยายไปยังประเทศอาเซียนด้วย ซึ่งหวังว่าในอนาคตโครงสร้างไมโคร อินชัวรันส์นี้ จะช่วยเรื่องสวัสดิการและความมั่นคงในชีวิตคนในภูมิอาเซียนได้” ประเวช กล่าว
สำหรับแบบประกันของบริษัทประกันที่เข้าร่วมโครงการทั้ง 5 บริษัทนั้น จะมีความแตกต่างกันตามความถนัดของแต่ละแห่ง โดยบริษัท เมืองไทยประกันชีวิต จะขายแบบประกัน “เมืองไทย สุดคุ้ม” ค่าเบี้ยปีละ 1,000 บาท เป็นเวลา 5 ปี มีระยะเวลาเอาประกัน 5 ปี ได้รับความคุ้มครองสูง 2.78 แสนบาท
ขณะที่บริษัท เมืองไทยประกันภัย ขายแบบประกัน “เที่ยวเมืองไทย” ซึ่งเป็นแบบที่ให้ความคุ้มครองอุบัติเหตุส่วนบุคคลระหว่างเดินทาง มีด้วยกัน 2 แบบ คือ แบบที่คุ้มครองระยะสั้น 15 วัน ค่าเบี้ย 120 บาท และแบบที่คุ้มครอง 610 วัน ค่าเบี้ย 200 บาท มีทุนประกันเท่ากัน 2 แสนบาท บวกค่ารักษาพยาบาลให้ 1 หมื่นบาท
ส่วนบริษัท อลิอันซ์ ซี.พี.ประกันภัย จะขายแบบประกันอัคคีภัยสำหรับที่อยู่อาศัย ค่าเบี้ยปีละ 500 บาท ให้ความคุ้มครองเหตุที่เกิดจากไฟไหม้ ฟ้าผ่า และระเบิด มีทุนประกันสำหรับบ้านคอนกรีตล้วนที่ 5 แสนบาท แต่ถ้าเป็นบ้านครึ่งตึกครึ่งไม้ให้ 2 แสนบาท แถมมีเงินชดเชยค่าเช่าที่อยู่อาศัยชั่วคราวสูงสุดวันละ 300 บาท นาน 30 วัน
สำหรับบริษัท ประกันไทยวิวัฒน์ ขายแบบประกัน “มะเร็ง ใจป้ำ” ค่าเบี้ยปีละ 711 บาท ตรวจพบมะเร็งจ่ายให้ทันที 5 หมื่นบาท และจ่ายให้อีกเดือนละ 2,000 บาท เป็นเวลา 10 เดือน รวมเป็นทั้งหมด 7 หมื่นบาท
บริษัท กรุงเทพประกันภัย ขายแบบประกัน “PA อุ่นใจ” ค่าเบี้ยปีละ 490 บาท มีทุนประกัน 1 แสนบาท บวกเงินพิเศษที่เป็นค่าภาระหนี้สินอีก 5 หมื่นบาท แต่ถ้าทำต่อเนื่องปีต่อไปจะได้ทุนประกันเพิ่มอีกปีละ 25% เป็นเวลา 4 ปี รวม 2 แสนบาท
ขณะที่เคาน์เตอร์ เซอร์วิส ตั้งเป้ายอดขายปีนี้ไว้ที่ 5% จากจำนวนลูกค้าที่เข้ามาในเซเว่น อีเลฟเว่น วันละ 7 ล้านราย และเพิ่มเป็น 20% ภายใน 5 ปี 
คงต้องติดตามดูกันต่อไปว่า...สุดท้ายแล้ว ไมโครอินชัวรันส์ นี้ จะเป็นของที่คู่กับคนไทยตามที่คาดหวังไว้หรือไม่ 
หรือเป็นเพียงสินค้าที่ถูกยกออกจากการขายผ่านตัวแทนไปขายที่ร้านสะดวกซื้อแทนเท่านั้น